b'\n_START_ARTICLE_\nJantarska pot\n_START_PARAGRAPH_\nJantarska pot je bila verjetno najstarej\xc5\xa1a in najkraj\xc5\xa1a  evropska trgovska povezava med Baltikom in Sredozemljem, po kateri se je od pozne bronaste dobe do 5. stoletja trgovali z jantarjem. Jantar proti jugu ni prihajal po eni sami poti, \xc5\xa1e manj je bila to ves \xc4\x8das cesta. Poti, po katerih se je vr\xc5\xa1ila ta trgovina, je bilo ve\xc4\x8d in niso bile stalne, kraj\xc5\xa1i ali dalj\xc5\xa1i odseki so bili zdaj bolj zdaj manj pomembni. Trgovci so jih izbirali glede na trenutne vremenske, carinske in politi\xc4\x8dne razmere._NEWLINE_Pot se je za\xc4\x8dela na nahajali\xc5\xa1\xc4\x8dih jantarja ob ustju Visle na vzhodnem Baltiku, verjetno v Kaupi (Mohovoe, Ruska federacija) in Trusi (Dru\xc5\xbcno, Poljska). Od tam je potekala preko Toru\xc5\x84a, Kalisza, Vroclava (Poljska), Moravskih vrat (\xc4\x8ce\xc5\xa1ka republika), Dev\xc3\xadna (Slova\xc5\xa1ka), Carnuntuma (Peronell, Avstrija), Savarie (Sombotel, Mad\xc5\xbearska), Poetovia (Ptuj), Celeie (Celje), Emone (Ljubljana) in Nauportusa (Vrhnika) in se kon\xc4\x8dala v (Aquileii, Italija). _NEWLINE_Prvi zanesljivi podatki o jantarski poti so iz bronaste dobe. Po Herodotu so jantar nabirali Hiperborejci na Baltiku. Od njih so ga prevzemali Skiti, ki so ga prena\xc5\xa1ali do severnega Jadrana. Od tam se je z njim trgovalo proti jugu po Apeninskem polotoku in proti vzhodu v Gr\xc4\x8dijo. Po Diodorju so jantar do Venetov in Etru\xc5\xa1\xc4\x8danov prina\xc5\xa1ali Germani, ti pa naprej do Grkov. _NEWLINE_Po jantarski poti se je trgovalo od poznega 7. stoletja pr. n. \xc5\xa1t. do 5 stoletja n. \xc5\xa1t.. Najve\xc4\x8dji promet je bil v 2 stoletju, tudi zaradi rimske voja\xc5\xa1ke ceste med Carnuntumom na Donavi in Akvilejo. Starodavno trgovsko pot so prekinile rimsko-ilirske vojne in preseljevanje ljudstev._NEWLINE_Obstajale so tudi stranske veje jantarske poti. Ena od njih je po dolini Dnepra vodila proti \xc4\x8crnemu morju, druga po dolini Rone v ju\xc5\xbeno Francijo. Z jantarjem so trgovali tudi po morju, predvsem Grki in Feni\xc4\x8dani.'